P6_TA(2004)0067

Tibet (Sagen om Tenzin Delek Rinpoché)

Europa-Parlamentets beslutning om Tibet (Sagen om Tenzin Delek Rinpoché)

Europa-Parlamentet,

- der henviser til sine tidligere beslutninger om Tibet og menneskerettighedssituationen i Kina og til sine beslutninger om menneskerettighederne i verden,

- der henviser til sin beslutning af 19. december 2002 [1] om sagerne om Tenzin Delek Rinpoché og Lobsang Dhondup,

- der henviser til forretningsordenens artikel 115, stk. 5,

A. der henviser til, at Folkedomstolens mellemste instans i Kardze (Ganzi) i det autonome tibetanske præfektur Kardze i Sichuanprovinsen den 2. december 2002 afsagde dødsdom over Tenzin Delek Rinpoché, en indflydelsesrig buddhistisk lama, med udsættelse af eksekveringen i 2 år, og over hans medarbejder, Lobsang Dhondup, der blev henrettet den 26. januar 2003, i begge tilfælde for påståede politiske forseelser,

B. der henviser til, Tenzin Delek Rinpoché og Lobsang Dhondup var blevet anholdt i begyndelsen af april 2002 efter et bombeattentat i Chengdu, hovedstaden i Sichuanprovinsen, den 3. april 2002,

C. der henviser til, at Tenzin Delek Rinpoché er anklaget for "at stå bag bombesprængninger" og "tilskynde til separatisme" samt til, at hans skyld aldrig er blevet bevist,

D. der henviser til forlydender om, at Tenzin Delek Rinpoché, lige siden han blev fængslet og til i dag, har været holdt i isolation, og at han er blevet tortureret i adskillige måneder,

E. der er alvorligt bekymret over, at perioden for udsættelsen af henrettelsen af Tenzin Delek Rinpochés udløber den 2. december 2004,

F. der henviser til, at Rådet efter anmodning fra Det Europæiske Råd i øjeblikket er ved at genbehandle embargoen mod våbensalg til Kina, som blev besluttet og gennemført i 1989,

G. der henviser til, at den kinesiske regering for nylig har modtaget repræsentanter for Hans Hellighed Dalai Lama,

1. gentager sit krav om afskaffelse af dødsstraf, kræver et omgående moratorium for dødsstraffe i Kina og opfordrer indtrængende de kinesiske myndigheder til omgående at ophæve dødsstraffen over Tenzin Delek Rinpoché;

2. fordømmer kraftigt henrettelsen den 26. januar 2003 af Lobsang Dhondup;

3. opfordrer politimyndighedens chefanklager i Sichuanprovinsen og guvernøren for Sichuanprovinsens folkeregering til at gøre deres yderste for at forhindre henrettelsen af Tenzin Delek Rinpoché;

4. henstiller til myndighederne at sikre, at Tenzin Delek Rinpoché ikke udsættes for dårlig behandling under fængslingen, anmoder om, at sagen straks tages op igen, og opfordrer de kinesiske myndigheder til at gøre alt, hvad der står i deres magt for at sikre, at de internationale menneskerettigheder og humanitære normer overholdes, og navnlig sørge for, at anholdte sikres en retssag, der opfylder internationalt anerkendte normer;

5. opfordrer Den Europæiske Union og dens medlemsstater til indtrængende at opfordre den kinesiske regering til at respekterer det tibetanske folks religionsfrihed, og navnlig at forhindre henrettelsen af Tenzin Delek Rinpoché, samt at kræve en ny og retfærdig retssag;

6. opfordrer Kommissionen og Rådet til at give udtryk for deres bekymring over sagen vedrørende Tenzin Delek Rinpoché under det kommende topmøde mellem EU og Kina;

7. opfordrer Rådet og medlemsstaterne til at opretholde EU-embargoen for våbenhandel med Folkerepublikken Kina og ikke lempe de eksisterende nationale begrænsninger for dette våbensalg; mener, at embargoen bør opretholdes, indtil EU har vedtaget en retligt bindende adfærdskodeks for våbeneksport, og Folkerepublikken Kina har taget konkrete skridt til en forbedring af menneskerettighedssituationen i landet, bl.a. ved at ratificere FN's konvention om borgerlige og politiske rettigheder og ved uden indskrænkninger at respektere mindretallenes rettigheder;

8. udtrykker tilfredshed med løsladelsen af de tibetanske samvittighedsfanger, der har været fængslet længst, Ngawang Sangdrol og Jigme Sangpo, og opfordrer indtrængende de kinesiske myndigheder til at fortsætte med løsladelsen af fanger;

9. opfordrer den kinesiske regering til at optrappe den igangværende dialog med repræsentanterne for Dalai Lama med henblik på så hurtigt som muligt at nå frem til en gensidigt acceptabel løsning på Tibet-spørgsmålet;

10. gentager i den forbindelse sin opfordring til Rådet om at udnævne en særlig EU-repræsentant for tibetanske anliggender for således at bidrage effektivt til en fredelig løsning af dette problem;

11. pålægger sin formand at sende denne beslutning til Rådet, Kommissionen, FN's generalsekretær, Kinas regering, guvernøren for Sichuanprovinsen og politimyndighedens chefanklager i Sichuanprovinsen.

[1] EUT C 31 E af 5.2.2004, s. 264.

--------------------------------------------------